《登临清城新楼》
明代·黎民表

楼橹临边起，旌旗蔽日翻。众山多鲁望，一水控河源。

直取岩城多，应防敌骑奔。战閒耕士乐，时远霸风存。

迥眺山川异，烦忧鼓角喧。嗣宗偏引恨，平子易销魂。

老去无长策，春归忆故园。帝乡何处是，愁望且开尊。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。